KOMISSION ASETUS (EY) N:o 2279/1999,
annettu 28 päivänä lokakuuta 1999,
Kreikan ja Espanjan varastointielinten hallussa olevien satovuoden 1998 jalostamattomien kuivattujen viikunoiden myynnistä tislaamo- ja rehuteollisuudelle ennalta vahvistettuun hintaan
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96(1), sellaisena kuin se on muutettuna asetuksella (EY) N:o 2199/97(2), ja erityisesti sen 9 artiklan 8 kohdan,
sekä katsoo seuraavaa:
1) Asetuksen (EY) N:o 2201/96 9 artiklan 3 kohdan toisessa alakohdassa säädetään, että niiden tuotteiden osalta, joita ei voida myydä tavanomaisin edellytyksin, voidaan toteuttaa erityistoimenpiteitä. Noin 2624 tonnia Kreikan ja Espanjan varastointielinten hallussa olevia jalostamattomia kuivattuja viikunoita, jotka eivät enää ole ihmisravinnoksi kelpaavia, on myytävä varastointielinten jalostamattomien kuivattujen viinirypäleiden ja kuivattujen viikunoiden ostamisesta, myymisestä ja varastoimisesta 12 päivänä maaliskuuta 1985 annetun komission asetuksen (ETY) N:o 626/85(3), sellaisena kuin se on viimeksi muutettuna asetuksella (EY) N:o 1437/97(4), 6 artiklan 2 kohdassa tarkoitettuun erityiseen käyttöön.
2) Alkoholinvalmistuksen ja rehutuotannon aloilla on markkinoita ihmisravinnoksi kelpaamattomille jalostamattomille kuivatuille viikunoille, ja varastointielinten hallussa olevien tuotteiden myynti olisi suunnattava näihin kahteen tarkoitukseen. Myyntiin saatettava rajallinen määrä ja kohdemarkkinoiden erityisluonne huomioon ottaen myyminen ennalta vahvistettuun hintaan on tarkoituksenmukaisinta.
3) Myyntihinnan sopiva taso on sama kumpaankin tarkoitukseen, koska pääsyedellytykset molemmille markkinoille ovat samankaltaiset, ja asetuksen (EY) N:o 2201/96 9 artiklan 3 kohdan toisessa alakohdassa tarkoitettu erityisen vakuuden määrä olisi vahvistettava kuivattujen viikunoiden tavanomaisen markkinahinnan ja tämän asetuksen mukaisen myyntihinnan erotuksen perusteella.
4) Varastointielinten jalostamattomien kuivattujen viikunoiden myynnistä alkoholin valmistukseen 21 päivänä kesäkuuta 1985 annetussa komission asetuksessa (ETY) N:o 1707/85(5) vahvistetaan yksityiskohtaiset säännöt jalostamattomien kuivattujen viikunoiden myynnistä tislaamoteollisuudelle. Jotta voitaisiin helpottaa tämän erityistarkoituksen noudattamisen valvontaa, näiden samojen rehuksi tarkoitettujen tuotteiden osalta on tarpeen määritellä valmistettava lopputuote ja valmistuksen määräaika sekä velvoittaa valmistaja käyttämään kyseiset tuotteet rehujen valmistukseen.
5) Tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Liitteessä lueteltujen varastointielinten on myytävä tislaamoteollisuudelle ja rehuteollisuudelle hallussaan olevat satovuoden 1998 jalostamattomien kuivattujen viikunoiden määrät asetuksen (ETY) N:o 626/85 III osaston ja tämän asetuksen säännösten mukaisesti hintaan, joka vahvistetaan 4 euroksi 100:aa nettokilogrammaa kohden.
2. Asetuksen (EY) N:o 2201/96 9 artiklan 3 kohdan toisessa alakohdassa tarkoitettu erityinen vakuus vahvistetaan 15 euroksi 100:aa nettokilogrammaa kohden.
2 artikla
1. Ostohakemukset on jätettävä varastointielimille kunkin elimen hallussa olevien tuotteiden osalta.
2. Varastointielinten on annettava halukkaille näiden pyynnöstä varastoituja määriä ja varastointipaikkoja koskevat tiedot.
3 artikla
Jalostamattomien kuivattujen viikunoiden myyntiin tislaamoteollisuudelle sovelletaan asetuksen (ETY) N:o 1707/85 säännöksiä.
4 artikla
1. Rehuteollisuudelle myydyt jalostamattomat kuivatut viikunat on käytettävä CN-koodiin 2309 kuuluvien tuotteiden valmistukseen.
2. Valmistus on saatettava loppuun 90 päivän kuluessa asetuksen (ETY) N:o 626/85 8 artiklan 2 kohdassa tarkoitetun ostohakemuksen hyväksymisestä.
3. Ostohakemukseen on sisällyttävä asetuksen (ETY) N:o 626/85 7 artiklan 2 kohdassa tarkoitettujen tietojen lisäksi ilmoitus, jolla hakija sitoutuu käyttämään kuivatut viikunat 1 kohdassa tarkoitettujen tuotteiden valmistamiseen.
5 artikla
1. Jäsenvaltioiden on toteutettava fyysisiä ja asiakirjojen tarkastuksia varmistuakseen tämän asetuksen mukaisesti myyntiin saatettujen tuotteiden käytöstä.
2. Jäsenvaltioiden on toteutettava tarvittavat toimenpiteet varmistaakseen, että kaikilla myyntiin saatetuista määristä kiinnostuneilla teollisuuslaitoksilla on yhtäläinen mahdollisuus niiden saamiseen.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä lokakuuta 1999.